BELEHRAD. Viac ako 15-tisíc ľudí pochodovalo v utorok centrom srbského Belehradu pri príležitosti 10. výročia zavraždenia premiéra Zorana Djindjiča.
Na dvojhodinovom podujatí, ktorého súčasťou bolo aj položenie kvetín na mieste jeho vraždy, sa zúčastnil aj exprezident Boris Tadič, belehradský starosta Dragan Djilas a ministri vo vláde premiéra Ivicu Dačiča.
Ten bol svojho času pravou rukou exprezidenta Slobodana Miloševiča, ktorého bol Djindjič nástupcom.
V utorok to bol práve niekdajší tvrdý Djindjičov kritik, kto na miesto činu položil veniec. Odtiaľ viedol pochod k cintorínu, kde Djindjiča pochovali.
Djindjič bol prvým demokraticky zvoleným premiérom Srbska a zásluhy mu pripisujú najmä za priblíženie krajiny bližšie k Západu po zvrhnutí Miloševiča v roku 2000.
Nepriateľov si však vytvoril najmä v tábore Miloševičových podporovateľov, keďže to bol práve on, kto poslal príslušníkov jeho autoritárskeho režimu pred Medzinárodný trestný tribunál pre bývalú Juhosláviu (ICTY) v holandskom Haagu.
Presne 12. marca 2003 ho pred budovou vlády zastrelil Zvezdan Jovanovič. Organizátormi vraždy boli Milorad "Legija" Ulemek a Dušan Spasojevič, ktorí patrili k mocnej srbskej mafii s názvom Zemun a ktorých odsúdili na 40 rokov väzenia. Celkovo odsúdili za atentát na expremiéra 12 ľudí.
Mnohí boli členmi takzvaných Červených baretov, notoricky známej obávanej jednotky vytvorenej Slobodanom Miloševičom na začiatku 90. rokov. Červené barety neskôr spájali aj s organizovaným zločinom.